Urmareste Modifică dimensiunea fontului: Play

Bucureşti, 16 mar /Agerpres/ - Poliţia de Frontieră infirmă articolele din presă potrivit cărora la Vama Veche s-ar înfiinţa o tabără de imigranţi şi arată că nu există informaţii despre un eventual grup de migranţi care să încerce să ajungă în acea zonă.



"La fostul sediu al Sectorului Poliţiei de Frontieră 'Vama Veche', situat în comuna Limanu din judeţul Constanţa, în apropierea punctului de trecere a frontierei Vama Veche, se efectuează lucrări de întreţinere şi igienizare ale spaţiului şi construcţiilor adiacente. Acest spaţiu, ca orice alt sediu al Poliţiei de Frontieră, poate fi folosit şi pentru activităţile specifice ce sunt derulate de instituţia noastră în cazul depistării unui grup de imigranţi (triere, identificare, amprentarea migranţilor etc). Instituţia noastră pregăteşte astfel de spaţii de triere, în apropierea frontierei, în vederea respectării OUG nr. 53/2015 pentru stabilirea unor măsuri aplicabile în cazul apariţiei la frontiera de stat a unui aflux de migranţi", se arată într-un comunicat al Poliţiei de Frontieră Constanţa remis miercuri AGERPRES.



Comunicatul vine în urma informaţiilor apărute în presă despre "înfiinţarea unei tabere de imigranţi la Vama Veche". AGERPRES/(AS - autor: Daniel Alexandru Florea, editor: Claudia Stănescu)